Wara li Cleo Smith, tifla Awstraljana ta' erba' snin, ġiet irrappurtata nieqsa minn camping site fl-Awstralja erbat ijiem ilu, il-pulizija tal-pajjiż qalet li tinsab inkwetata għax it-tifla għadha ma nstabitx. Skont rapporti fil-midja Awstraljana, il-familja ta' Cleo vvjaġġat madwar 900km fit-tramuntana ta' Perth, fi tmiem il-ġimgħa. Skont il-Pulizija Awstraljana, Smith kienet rieqda mal-familja tagħha qabel ma ġiet irrappurtata nieqsa minn ommha. Il-Pulizija, li bħalissa għaddejja bi tfittxija bl-ajru u bil-baħar, appellat biex kull min għandu aktar informazzjoni, jinformaha. Intant, nhar it-Tlieta li għadda, membri tal-Pulizija flimkien ma' ħelikopters privati komplew ifittxu fl-inħawi, bit-tama li jsibu lil din it-tifla. Il-Pulizija Awstraljana tellgħet numru ta' ritratti fuq il-paġna tagħha ta' Facebook : fosthom tat-tifla ta' 4 snin, u tal-ħwejjeġ li kienet liebsa meta kienet rieqda. Minkejja li ma ġew żvelati l-ebda dettalji mill-awtoritajiet Awstraljani, huma wiegħdu li se jagħmlu minn kollox biex it-tifla tinstab mill-aktar fis possibbli.